KOMISSION PÄÄTÖS,
tehty 14 päivänä helmikuuta 1997,
klassiseen sikaruttoon liittyvistä tietyistä suojatoimenpiteistä Alankomaissa (ETA:n kannalta merkityksellinen teksti) (97/122/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa sisämarkkinoiden toteuttamista varten 26 päivänä kesäkuuta 1990 annetun neuvoston direktiivin 90/425/ETY (1), sellaisena kuin se on viimeksi muutettuna direktiivillä 92/118/ETY (2), ja erityisesti sen 10 artiklan 4 kohdan,
sekä katsoo, että
Alankomaissa on esiintynyt useita klassisen sikaruton tautipesäkkeita alueella, jolla on runsaasti sikoja,
elävien sikojen kaupan vuoksi nämä tautipesäkkeet muodostavat uhan muiden jäsenvaltioiden karjalle,
Alankomaat on toteuttanut toimenpiteitä yhteisön toimenpiteistä klassisen sikaruton torjumiseksi 22 päivänä tammikuuta 1980 annetun neuvoston direktiivin 80/217/ETY (3), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, mukaisesti,
koska on mahdollista tunnistaa maantieteellisiä alueita, jotka edustavat erityistä vaaraa, kaupan rajoituksia voidaan soveltaa alueellisin perustein, ja
tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Alankomaat saa lähettää sikoja muihin jäsenvaltioihin ainoastaan, jos
a) ne ovat lähtöisin liitteessä I kuvattujen alueiden ulkopuolelta
b) ne ovat lähtöisin tilalta, jonne ei ole tuotu eläviä sikoja kyseisten sikojen lähettämistä välittömästi edeltäneiden 30 päivän aikana.
2. Liitteessä I kuvattujen alueiden ulkopuolelta tulevien sikojen siirrot muihin jäsenvaltioihin sallitaan ainoastaan kolmen päivän kuluttua paikallisen toimivaltaisen eläinlääkintäviranomaisen kohdejäsenvaltion keskus- ja paikallishallinnon eläinlääkintäviranomaisille osoittamasta ennakkoilmoituksesta.
2 artikla
Neuvoston direktiivissä 64/432/ETY (4) säädetyssä terveystodistuksessa, joka on Alankomaista lähetettyjen sikojen mukana, on oltava seuraava maininta:
"Klassiseen sikaruttoon liittyvistä tietyistä suojatoimenpiteistä Alankomaissa 14 päivänä helmikuuta 1997 tehdyn komission päätöksen 97/122/EY mukaisia eläimiä".
3 artikla
Alankomaiden on varmistettava, että sikojen kuljetuksessa käytetyt ajoneuvot puhdistetaan ja desinfioidaan jokaisen käyttökerran jälkeen, ja kuljetusliikkeen on esitettävä todisteet tällaisesta desinfioinnista.
4 artikla
1. Alankomaiden on kahdeksan päivän välein tiedotettava klassisen sikaruton tilanteesta liitteessä II osoitetulla tavalla.
2. Tämä päätös tarkastetaan ennen 19 päivää helmikuuta 1997.
5 artikla
Jäsenvaltioiden on muutettava kauppaan soveltamansa toimenpiteet tämän päätöksen mukaisiksi. Niiden on ilmoitettava tästä komissiolle välittömästi.
6 artikla
Tämä päätös on osoitettu kaikille jäsenvaltioille.
Tehty Brysselissä 14 päivänä helmikuuta 1997.